COLUMBUS. Olli Jokinen, Petr Sykora, Tomas Vokoun ja Radek Dvorak ovat rakentamassa Floridaan aivan uudenlaista jääkiekkoinfraa. Yli neljäntuhannen NHL-ottelun kvartetti on nimittäin avaamassa alueelle jääkiekkoakatemiaa, jonka tarkoituksena on tarjota floridalaisjunioreille mahdollisuus opiskella ja pelata jääkiekkoa kotiseudullaan.

Akatemia käynnistyy vuonna 2016 ja kaudella 2017-18 Floridassa pelaa jo kolmen A:n U16-joukkue, jota näillä näkymin valmentavat Jokinen ja Vokoun. Kolme A:ta on lukiojääkiekon korkein taso.

- Käytäntö alueella on, että kun täytät viisitoista, muutat pohjoiseen pelaamaan jääkiekkoa, jos meinaat joksikin tulla. Meidän akatemian ajatus on, että lasten ei tarvitse lähteä kotoa näin aikaisin. Akatemiassa voit tehdä täysin samat asiat kuin pohjoisessa, mutta asut kotona, Jokinen selventää Yle Urheilulle.

Käynnistyessään akatemia tulee muuttamaan alueen junioritoiminnan täysin.

- Tämä on iso juttu. Kyllähän tämä tulee sen muuttamaan. Akatemian teema on, että koulu pitää hoitaa hyvin ja sivussa tulee lätkä. Haluamme tarjota opiskelun ja jääkiekon yhdistämisen mahdollisuuden. NHL:ää ei voida kaikille luvata, mutta voidaan luvata, että käyt lukion loppuun ja jatkat siitä yliopistoon, Jokinen jatkaa.

Pienellä liikkeelle

Toimintaa käynnistyy 8-10-vuotiaiden junioreiden kautta vielä alkaneen vuoden aikana. Ensimmäistä junioriryhmää lähtee vetämään ex-Devils Petr Sykora. Nelikon tarkoitus on rakentaa junioriorganisaatio, joka käsittää joukkueet f-junioreista a-junioreihin.

- Lähdemme pienellä liikkeelle. Sykora aloittaa pienten kanssa ja seuraavalla kaudella tulee ensimmäinen U16-joukkue. Joukkueita on tarkoitus lisätä vuosittain. Toivottavasti jo näistä ensimmäisistä pojista, jotkut pelaavat muutaman vuoden päästä U16:ssa.

Tämän lisäksi akatemia tarjoaa kesäisin sekä ammattilaisille että nuorille harjoituspaketteja. Juniorit, jotka ovat 15-vuotiaita tai vanhempia voivat hankkia kokonaisvaltaisen kesäharjoittelupaketin akatemialta. Sama koskee ammattilaisia.

- Täällä asuu parikymmentä NHL-pelaajaa. Itse olen vuosikaudet järjestänyt kesätreenejä porukalle. Se on aina mun puhelin, kun soi, että missä on treenit ja milloin. Nyt tarjotaan akatemian kautta sekä ammattilaisille että nuorille kesäksi pakettia, joka sisältää kaiken.

- Nuorten ei tarvitse miettiä mitään muuta kuin, että monelta menevät nukkumaan. Siinä paketissa tulee jäät, oheiset, ruoat, hieronnat, ihan kaikki. Tällaista on jääkiekossa aika vähän. Esimerkiksi Gary Roberts ei tarjoa jäitä. Me halutaan tarjota kaikki yhdellä iskulla, Jokinen kertoo.

NHL-olosuhteet

Akatemian tilat tulevat sijaitsemaan floridalaisessa jäähallissa.

- Tuossa on sellainen vanhempi halli, mistä tulee tukikohta. Sinne rakennetaan NHL-tason kopit ja muut tämän kuun aikana. Pienennetyssä muodossa toki. Sinne tulee hyvät tilat ja jääajat ovat sellaisia, mitä pitää. Mukaan tulee pari hierojaa, medical trainerit ja ammattivalmentajia.

- Siinä voi itsekin oppia valmentamaan sitten, jos tuntuu, että se on sitä, mitä haluaa tehdä.

Uudessa akatemiassa tullaan todennäköisesti näkemään myös eurooppalaista väriä.

- Suomalaisen organisaation kautta tänne tulee vaihtoon joka vuosi 80 pelaajaa. Tätä kautta saamme myös suomalaisia ja eurooppalaisia tänne. Ylipäätään olosuhteet rantoineen kaikkineen ovat täällä viimeisen päälle, että tuskin tänne kovin vaikea on pelaajia saada, Jokinen järkeilee.

”Tietotaito lasten ja nuorten käyttöön”

Jokinen on uudesta projektistaan luonnollisesti innoissaan.

- Tässä on yli 4000 NHL-ottelun kokemus akatemian johdossa ja sitä kautta paljon tietotaitoa. Sen kaiken olemme valmiit antamaan lasten ja nuorten käyttöön, Jokinen päättää.